
ZAPISNIK
51. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 9. JUNA 2026. GODINE


Sednica je počela u 11,05 časova.  
Sednici je predsedavao Veroljub Arsić, predsednik Odbora.
Sednici su prisustvovali članovi Odbora: Ana Beloica Martać, Svetlana Milijić, Nikola Radosavljević, Nevena Veinović, Tijana Davidovac, Nenad Krstić, Branko Pavlović i Akoš Ujhelji.
Uglješa Marković (zamenik Dušana Bajatovića) i Risto Kostov (zamenik Ila Mihajlovskog) pristupili su sednici u toku rada po prvoj tački dnevnog reda.
Sednici nisu prisustvovali članovi Odbora: Dušan Nikezić, Peđa Mitrović, Miroslav Aleksić, Vojislav Vujić, Nenad Mitrović i Vladimir Jelić, niti njihovi zamenici.
Na poziv predsednika, sednici su prisustvovali i predstavnici  Državne revizorske institucije: Ivica Gavrilović, predsednik Državne revizorske institucije, Marija Obrenović, potpredsednik Državne revizorske institucije, Nevenka Bojanić, Ljiljana Dimitrijević i Marijana Simović, članovi Saveta Državne revizorske institucije i Slavica Raspopović, sekretar i Blagoje Paunović, predsednik Fiskalnog saveta.
Na poziv predsednika, sednici su prisustvovali i Jelena Subić, viši projektni asistent i Luka Šterić, savetnik za demokratsko upravljanje, predstavnici Misije OEBS-a u Republici Srbiji. 
Na predlog predsednika, Odbor je jednoglasno  (9 glasova za) utvrdio sledeći 
D n e v n i     r e d :
1. Razmatranje Izveštaja o radu Državne revizorske institucije za 2025. godinu (broj 02-1432/26 od 3. aprila 2026. godine), sa Rešenjem o ispravci Izveštaja (broj 02-1432/26-1 od 11. maja 2026. godine), koji je podnela Državna revizorska institucija;
2. Razmatranje Izveštaja o radu Fiskalnog saveta za 2025. godinu, koji je podneo Fiskalni savet (broj 02-1365/26 od 26. marta 2026. godine);
3. Davanje saglasnosti na Pravilnik o izmenama Pravilnika o unutrašnjem uređenju i sistematizaciji radnih mesta u stručnim službama Fiskalnog saveta, koji je podneo Fiskalni savet (02-1462/26 od 7. aprila 2026. godine).
*  *  *
Na predlog predsednika, Odbor je jednoglasno (9 glasova za) prihvatio predlog da se obavi zajednički jedinstveni pretres o tač. 2. i 3. dnevnog reda, u skladu sa članom 157. stav 2. Poslovnika Narodne skupštine, s tim da će se Odbor izjašnjavati o svakoj tački pojedinačno.
Prva tačka dnevnog reda: Razmatranje Izveštaja o radu Državne revizorske institucije za 2025. godinu (broj 02-1432/26 od 3. aprila 2026. godine), sa Rešenjem o ispravci Izveštaja (broj 02-1432/26-1 od 11. maja 2026. godine), koji je podnela Državna revizorska institucija
Predsednik Odbora podsetio je prisutne članove i zamenike članova Odbora da je članom 43. stav 1. tačka 1) i članom 45. Zakona o državnoj revizorskoj instituciji propisano da Državna revizorska institucija podnosi Narodnoj skupštini godišnji izveštaj o svom radu, najkasnije do 31. marta tekuće godine, kao i da je Državna revizorska institucija, postupajući u skladu sa napred navedenim odredbama, podnela Narodnoj skupštini Izveštaj o radu za 2025. godinu.
Ivica Gavrilović, predsednik Državne revizorske institucije, obrazložio je detaljno Izveštaj o radu Državne revizorske institucije za 2025. godinu. On je istakao da je svrha Izveštaja o radu DRI za 2025. godinu da ovom odboru i građanima pruži pouzdane odgovore na tri ključna pitanja - gde je novac potrošen, da li je potrošen u skladu sa zakonom i da li je upotrebljen efikasno, ekonomično i u interesu građana. 
U 2025. godini Državna revizorska institucija izdala je ukupno 360 izveštaja o reviziji i sprovela 363 poslereviziona postupka. U revizijama je obuhvatila 4.431 milijardu dinara budžetskih sredstava i sprovela 53 revizije finansijskih izveštaja, uključujući i Završni račun budžeta Republike Srbije, 64 revizije pravilnosti poslovanja, 102 kombinovane revizije finansijskih izveštaja i pravilnosti poslovanja, 40 revizija pravilnosti i svrsishodnosti i 23 revizije svrsishodnosti. Takođe, na osnovu preporuka DRI menjani su i donošeni zakoni, uredbe i pravilnici, uključujući propise o bezbednosti hrane i zdravstvenoj zaštiti vojnih osiguranika. Tokom 2025. godine DRI je revizijama svrsishodnosti poslovanja obuhvatila 19 tema u osam oblasti funkcionalne klasifikacije, uključujući zdravstvo, socijalnu zaštitu, infrastrukturu, životnu sredinu, ekonomske poslove, javni red i bezbednost, kao i obrazovanje, kulturu i sport.
U diskusiji po ovoj tački dnevnog reda učestvovali su: Branko Pavlović, Veroljub Arsić i Akoš Ujhelji, čija su izlaganja tonski snimana.
Po zaključenju diskusije, Odbor je pristupio glasanju.
	Na predlog predsednika, Odbor je jednoglasno (11 glasova za) odlučio da, na osnovu člana 238. stav 2. Poslovnika Narodne skupštine, podnese Narodnoj skupštini Izveštaj sa Predlogom zaključka koji glasi:
ZAKLjUČAK
povodom razmatranja Izveštaja o radu
Državne revizorske institucije za 2025. godinu

1. Narodna skupština ocenjuje da je Državna revizorska institucija u svom Izveštaju o radu za 2025. godinu celovito predstavila aktivnosti Državne revizorske institucije u izvršavanju ustavnih i zakonskih nadležnosti koje ima prilikom sprovođenja revizije javnih sredstava u Republici Srbiji, te da su na osnovu preporuka Državne revizorske institucije ostvarene značajne uštede u cilju smanjenja rashoda i povećanja prihoda, kao i svrsishodnijeg raspolaganja javnim sredstvima. 
 2. Polazeći od nalaza Državne revizorske institucije da kod velikog broja revidiranih korisnika javnih sredstava nije uspostavljen sistem interne kontrole koji svojim funkcionisanjem obezbeđuje poslovanje u skladu sa propisima, internim aktima i ugovorima, kao i postizanje drugih ciljeva u skladu sa propisima, Narodna skupština konstatuje da je neophodno da Vlada, u skladu sa odgovornošću za izvršavanje zakona, obezbedi dosledno sprovođenje Zakona o budžetskom sistemu u delu koji se odnosi na obavezu uspostavljanja adekvatnog sistema finansijskog upravljanja i kontrole i uvođenja interne revizije kod korisnika javnih sredstava. 
3. Polazeći od preporuka Državne revizorske institucije sadržanih u Izveštaju o radu Državne revizorske institucije za 2025. godinu, Narodna skupština preporučuje Vladi da preduzme mere iz svoje nadležnosti kako bi se kod korisnika javnih sredstava otklonile utvrđene nepravilnosti u oblastima finansijskog izveštavanja, pravilnosti i svrsishodnosti poslovanja, te da predloži, odnosno donese potrebne propise i druge akte na koje je u Izveštaju posebno ukazano. 
4. Ovaj zaključak objaviti u „Službenom glasniku Republike Srbije“.
Za izvestioca Odbora i predstavnika predlagača na sednici Narodne skupštine određen je Veroljub Arsić, predsednik Odbora.
ZAJEDNIČKI JEDINSTVENI PRETRES
O TAČ. 2. I 3. DNEVNOG REDA

Predsednik Odbora podsetio je prisutne članove i zamenike članova Odbora na odredbu člana 92a Zakona o budžetskom sistemu kojom je propisano da je Fiskalni savet za obavljanje poslova iz svoje nadležnosti odgovoran Narodnoj skupštini. Saglasno navedenom članu Zakona o budžetskom sistemu, Fiskalni savet podneo je Narodnoj skupštinu Godišnji izveštaj o svom radu za 2025. godinu. 
Članom 92k stav 3. Zakona o budžetskom sistemu propisano je da se način obavljanja poslova, organizaciona struktura službi i sistematizacija radnih mesta bliže uređuje aktom Fiskalnog saveta, uz prethodnu saglasnost nadležnog odbora Narodne skupštine. Fiskalni savet je dana 7. aprila 2026. godine podneo Odboru za finansije, republički budžet i kontrolu trošenja javnih sredstava Pravilnik o izmenama Pravilnika o unutrašnjem uređenju i sistematizaciji radnih mesta u stručnim službama Fiskalnog saveta,  radi razmatranja i davanja prethodne saglasnosti.
Blagoje Paunović, predsednik Fiskalnog saveta, detaljno je obrazložio Izveštaj o radu Fiskalnog saveta za 2025. godinu. On je istakao da je Fiskalni savet tokom 2025. godine izradio šest izveštaja, od čega su dve ocene na predložene zakone o budžetu, odnosno završnog računa Republike Srbije i dva mišljenja na nacrt i revidiranu Fiskalnu strategiju za period 2026 -2028. godina. Osim ovih izveštaja koji proizilaze direktno iz zakonskih ovlašćenja i obaveza Fiskalnog saveta, Fiskalni savet je u 2025. godini radio na značajnim tematskim istraživanjima od kojih se posebno izdvajaju dva i to: sveobuhvatna analiza klimatsko-energetske tranzicije i demografsko istraživanje. Sveobuhvatna analiza klimatsko-energetske tranzicije urađena je za potrebe pripreme Republike Srbije za predstojeću primenu prekograničnog usklađivanja cene ugljenika (SVAM), dok je demografsko istraživanje urađeno radi utvrđivanja aktuelne održivosti penzijskog sistema Republike Srbije. Sredstva za rad Fiskalnog saveta i stručnih službi ovog saveta finansiraju se iz budžeta Republike Srbije i ta sredstva su u 2025. godini iznosila 68,6 miliona dinara.
U pogledu Pravilnika o izmenama Pravilnika o unutrašnjem uređenju i sistematizaciji radnih mesta u stručnim službama Fiskalnog saveta, razlog za donošenje ovih izmena je njegovo usklađivanje sa Zakonom o izmenama i dopunama Zakona o državnim službenicima kojim je ukinuto zvanje mlađeg savetnika. Takođe, ovim izmenama smanjuje se broj radnih mesta sa 10 na 9 radnih mesta sa ukupno 15 državnih službenika.
U diskusiji povodom ove tačke dnevnog reda učestvovao je Branko Pavlović,  čije je izlaganje tonski snimana.
Odbor je zatim prešao na odlučivanje o tač. 2. i 3. dnevnog reda.
Druga tačka dnevnog reda: Razmatranje Izveštaja o radu Fiskalnog saveta za 2025. godinu, koji je podneo Fiskalni savet (broj 02-1365/26 od 26. marta 2026. godine)
	Na predlog predsednika, Odbor je jednoglasno  (11 glasova za) odlučio da, nakon razmatranja Izveštaja o radu Fiskalnog saveta za 2025. godinu, u skladu sa članom 237. stav 4. Poslovnika Narodne skupštine, podnese Narodnoj skupštini Izveštaj sa Predlogom zaključka koji glasi:
ZAKLjUČAK
povodom razmatranja Izveštaja o radu Fiskalnog saveta za 2025. godinu

1. Prihvata se Izveštaj o radu Fiskalnog saveta za 2025. godinu.

2. Ovaj zaključak objaviti u „Službenom glasniku Republike Srbije“.
Za izvestioca Odbora i predstavnika predlagača na sednici Narodne skupštine određen je Veroljub Arsić, predsednik Odbora.
Treća tačka dnevnog reda: Davanje saglasnosti na Pravilnik o izmenama Pravilnika o unutrašnjem uređenju i sistematizaciji radnih mesta u stručnim službama Fiskalnog saveta, koji je podneo Fiskalni savet (02-1462/26 od 7. aprila 2026. godine)
	Odbor je, jednoglasno (11 glasova za) doneo Odluku o davanju saglasnosti na Pravilnik o izmenama Pravilnika o unutrašnjem uređenju i sistematizaciji radnih mesta u stručnim službama Fiskalnog saveta koji je podneo Fiskalni savet 7. aprila 2026. godine.
*  *  *
Sednica je završena u 11,55 časova.
Sednica je tonski snimana.

